CELEX: E2010C0159
Language: lv
Date: 2010-04-21 00:00:00
Title: EBTA Uzraudzības iestādes Lēmums Nr. 159/10/COL ( 2010. gada 21. aprīlis ) par papildu garantijām Norvēģijai attiecībā uz liellopu infekciozo rinotraheītu

16.12.2010   
            
            
               LV
            
            
               Eiropas Savienības Oficiālais Vēstnesis
            
            
               L 332/43
            
         EBTA UZRAUDZĪBAS IESTĀDES LĒMUMS
   Nr. 159/10/COL
   (2010. gada 21. aprīlis)
   par papildu garantijām Norvēģijai attiecībā uz liellopu infekciozo rinotraheītu
   EBTA UZRAUDZĪBAS IESTĀDE,
   ņemot vērā Līgumu par Eiropas Ekonomikas zonu un jo īpaši tā 17. pantu, kā arī šā līguma 1. protokolu un jo īpaši tā 4. panta d) punktu,
   ņemot vērā Nolīgumu starp EBTA valstīm par Uzraudzības iestādes un Tiesas izveidi un jo īpaši tā 5. panta 2. punkta d) apakšpunktu, kā arī šā līguma 1. protokolu un jo īpaši tā 1. panta c) punktu,
   ņemot vērā EEZ līguma I pielikuma I nodaļas 4.1.1. punktā minēto tiesību aktu – Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1) (ar grozījumiem), kas pielāgota EEZ līguma noteikumiem ar 1. protokolu un jo īpaši ar tā 10. panta 1. punktu,
   ņemot vērā EEZ līguma I pielikuma I nodaļas 4.2.80. punktā minēto tiesību aktu – Komisijas 2004. gada 15. jūlija Lēmumu 2004/558/EK par Padomes Direktīvas 64/432/EEK ieviešanu attiecībā uz papildus garantijām Kopienas iekšējā liellopu tirdzniecībā sakarā ar liellopu infekciozo rinotraheītu un atsevišķu dalībvalstu iesniegto izskaušanas programmu apstiprināšanu (2) (ar grozījumiem),
   ņemot vērā EBTA Uzraudzības iestādes Lēmumu Nr. 74/94/COL (3), ar ko groza EBTA Uzraudzības iestādes Lēmumu Nr. 31/94/COL (4), kurā Norvēģijai piešķir konkrētas papildu garantijas, lai aizsargātu tās statusu kā liellopu infekciozā rinotraheīta (IBR) neskartu teritoriju,
   tā kā:
   
               (1)
            
            
               Ar Lēmumu Nr. 74/94/COL Norvēģijai piešķīra papildu garantijas attiecībā uz liellopu infekciozo rinotraheītu liellopiem.
            
         
               (2)
            
            
               Kopš Lēmuma Nr. 74/94/COL pieņemšanas Eiropas Savienības tiesību akti par papildu garantijām attiecībā uz liellopu infekciozo rinotraheītu tika grozīti, lai panāktu to atbilstību starptautiskajiem noteikumiem par šo slimību un efektīvāk ierobežotu tās izplatīšanos Eiropas Savienībā.
            
         
               (3)
            
            
               Ar EEZ Apvienotās komitejas Lēmumu Nr. 48/2005 (5) Lēmums 2004/558/EK (ar grozījumiem) tika iekļauts EEZ līgumā kā I pielikuma I nodaļas 4.2.80. punkts.
            
         
               (4)
            
            
               Norvēģijas valdība uzskata savu teritoriju par liellopu infekciozā rinotraheīta neskartu saskaņā ar Direktīvas 64/432/EEK 10. panta 1. punktu. Norvēģija ir iesniegusi EBTA Uzraudzības iestādei pierādījuma dokumentus, kuros pamato, ka tiek turpināta situācijas novērošana un īstenota atbilstoša uzraudzība, lai nodrošinātu, ka Norvēģijas teritorija paliek neskarta ar liellopu infekciozā rinotraheīta slimību.
            
         
               (5)
            
            
               Norvēģija ir pieprasījusi EBTA Uzraudzības iestādei atjaunināt Lēmumu Nr. 74/94/COL, lai tajā tiktu ievērotas jaunās tiesību aktu izmaiņas saistībā ar papildu garantijām Eiropas Savienības iekšējās tirdzniecības jomā attiecībā uz liellopu infekciozā rinotraheīta slimību.
            
         
               (6)
            
            
               Tādējādi skaidrības un juridiskās konsekvences labad ir lietderīgi atcelt Lēmumu Nr. 74/94/COL saskaņā ar jaunākajām tiesību aktu izmaiņām saistībā ar papildu garantijām Eiropas Savienības iekšējās tirdzniecības jomā attiecībā uz liellopu infekciozā rinotraheīta slimību.
            
         
               (7)
            
            
               Jaunajā lēmumā tiks saglabātas tādas pašas Norvēģijai iepriekš piešķirtās garantijas, turklāt tās tiks pielāgotas jaunajiem kritērijiem, ko paredz attiecīgos EEZ tiesību aktos, jo īpaši Lēmumā 2004/558/EK (ar grozījumiem).
            
         
               (8)
            
            
               Šajā lēmumā paredzētie pasākumi ir saskaņā ar atzinumu, ko sniegusi EBTA Veterinārijas komiteja, kas palīdz EBTA Uzraudzības iestādei,
            
         IR PIEŅĒMUSI ŠO LĒMUMU.
   1. pants
   Visi Norvēģijas reģioni ir liellopu infekciozā rinotraheīta slimības neskarti.
   2. pants
   Norvēģijai piešķir papildu garantijas attiecībā uz liellopu infekciozā rinotraheīta slimību, kā paredzēts Lēmumā 2004/558/EK (ar grozījumiem), gadījumos, kad liellopu tirdzniecība tiek veikta Eiropas Ekonomikas zonā.
   3. pants
   Norvēģijai ir tāds pats statuss kā ES dalībvalstīm, kas uzskaitītas Lēmuma 2004/558/EK (ar grozījumiem) II pielikumā.
   4. pants
   Ar šo atceļ Lēmumu Nr. 74/94/COL.
   5. pants
   Šis lēmums stājas spēkā 2010. gada 21. aprīlī.
   6. pants
   Šis lēmums ir adresēts Norvēģijas Karalistei.
   7. pants
   Autentisks ir tikai teksts angļu valodā.
   
      Briselē, 2010. gada 21. aprīlī
      
         
            EBTA Uzraudzības iestādes vārdā –
         
            priekšsēdētājs
         
         Per SANDERUD
         
            Kolēģijas loceklis
         
         Sverrir Haukur GUNNLAUGSSON
      
   
   
      (1)  OV 121, 29.7.1964., 1977./64. lpp.
   
      (2)  OV L 249, 23.7.2004., 20. lpp., un EEZ papildinājums Nr. 22, 24.4.2008., 170. lpp.
   
      (3)  OV L 247, 22.9.1994., 50. lpp.
   
      (4)  OV L 138, 2.6.1994., 43. lpp.
   
      (5)  OV L 239, 15.9.2005., 15. lpp.